Figeľ, Ján, 1. podpredseda vlády a minister dopravy, výstavby a regionálneho rozvoja SR (2010-12-16):
Ďakujem pekne, pán podpredseda. Ctená snemovňa, milí hostia, som veľmi rád, že pán predseda výboru spomenul pamäť, lebo pamäť je veľmi dôležitou súčasťou aj vedomia, aj svedomia a hlavne zodpovednosti. Ja som presvedčený, že ak nám dobre bude slúžiť pamäť a zodpovednosť, tak nájdeme odpovede na mnohé z tých otázok, na mnohé z toho, čo tu aj odznelo, čo som si starostlivo značil, aj keď tá lekcia alebo prednáška, alebo prezentácia aj s elektronickým videom bola aj pred dvoma mesiacmi, som rád, že téma diaľnic má svoju váhu. Je nielen dôležitou témou, ale súčasťou hospodárskej politiky, regionálneho rozvoja, modernizácie Slovenska, svojím spôsobom aj Európy, a preto jej treba venovať nielen náležitú pozornosť, ale aj zodpovednosť za riešenia. Dovoľte mi z poverenia vlády Slovenskej republiky vám predložiť krátko stanovisko vlády, ktoré prijala včera k tejto schôdzi k návrhu skupiny poslancov Národnej rady na prijatie uznesenia k postupu prípravy a výstavby diaľnic a rýchlostných ciest na Slovensku. Vláda vo svojom uznesení nesúhlasí s týmto návrhom a, samozrejme, poverila ma v zastúpení predsedníčky vlády vás aj s ním oboznámiť. To stanovisko máte písomne predložené, nechcem ho detailne prechádzať. Hovorí o rokoch uplynulých, ale aj o súčasnosti a rokoch najbližších. Čo je z neho zrejmé a viac-menej zlej reality, ktorú prežívame, skúsim zhrnúť do niekoľkých odpovedí, ktoré súvisia aj so štyrmi bodmi navrhovaného stanoviska skupiny poslancov. Je tam tvrdenie, že sme zastavili výstavbu, a podložené tým, že najbližšie v roku 2011, 2012 bude odovzdaných 5,2 kilometrov pri spojení Bratislavy a Košíc. Chcem vám povedať, že to nebude ani v plnom profile, lebo tu ide o čiastočný profil Jablonov – Studenec, a že na budúci rok sa nebude veľa otvárať práve preto, lebo sa málo rozpracovalo. To, čo býva na úvod každého obdobia, je dokončovanie úsekov z predchádzajúceho obdobia. Môj predchodca spomínal politické tlaky. Volebné termíny alebo strihanie pások a technológia a výstavba ciest, to by mali byť veľmi citlivé a zodpovedné témy na naše postoje. To, čo sme mohli vidieť napríklad pri najrýchlejšie otvorenom a najrýchlejšie uzavretom úseku pri Studenci, to bolo ukážkou, ako sa pred voľbami otvára a po voľbách opravuje, pán kolega. V rokoch 2009 až 2010 sa počet začínajúcich projektov prepadol na dlhoročné minimum. Na dlhoročné minimum, ktoré znamená, teraz žneme ovocie týchto rokov. Vy ste nahradili tú tradičnú klasickú metódu a postup prípravou veľkých, na kontinente najväčších megaprojektov vo forme PPP partnerstva, ktoré, samozrejme, boli na stole ako platné zmluvy a ktoré treba riešiť, resp. ku ktorým poviem niekoľko viet následne. Napriek tomu, napriek tomu, že napríklad niektoré úseky na D1 už v roku 2008 mali stavebné povolenia, mohli byť stavané, napriek tomu sa ich výstavba nerozbehla, lebo ich ktosi dal do jedného veľkého balíka, na ktorý si požičiame, to nie, že nám niekto dá peniaze, veľmi draho požičiame. A ktosi to bude splácať. Toto bol nábeh na maďarskú cestu do Grécka. Vážne, vážne, aj tam sa to nezrodilo samo od seba a odrazu, ale po postupných krokoch. V 2008. roku boli viaceré úseky pripravené na výstavbu, ale boli následne zabalené do veľkého balíka, a tým aj blokované. Prečítam ešte jeden dôležitý citát, vyzerá ako z dneška. Stavba takmer sedem a polkilometrového tunela Višňové - Dubná Skala sa začne na budúci rok. Citujem: „Chceme urýchliť výstavbu tunela, pretože projekt je najlepšie pripravený zo všetkých úsekov na diaľnici D1, ktoré treba vybudovať.“ Autor citátu je premiér Robert Fico, 23. august 2007. Sedem. Na budúci rok to mohol byť 2008. Kedy mal byť prepojený východ – západ? Ešte zostávajú dva týždne do konca roku 2010. Bez tunelov alebo, samozrejme, už som tam pol roka, ale kto to sľuboval a kto pripravil riešenia, ktoré vlastne ani neboli mohli sa spustiť? Pretože napríklad úsek z prvého balíka dodnes nie je odblokovaný kvôli postoju Európskej komisie a ten zase blokuje, blokoval postoj Európskej investičnej banky. Ale aby som odpovedal na tie body. Okrem tých niekoľkých úsekov, ktoré dokončíme a odovzdáme, tak, samozrejme, sa očakáva finalizácia na budúci rok a v dvanástom roku PPP projektu na R1, ktorá, samozrejme, bude súvisieť aj s ďalšími rozpočtovými nákladmi. Takže v roku 2011 my môžeme reálne odovzdať iba tie úseky, ktoré boli predtým začaté, pretože za jeden rok sa ani technicky, ani technologicky nedá predstihnúť samotná stavba žiadneho úseku. K tým PPP projektom by som rád dodal nasledovné. Keď nastúpila nová vláda, boli na stole tri balíky, z toho jeden rozbehnutý a dva vynegociované tak, aby sa mohli finalizovať a dostať do výstavby. My nie sme proti PPP forme, ale musí byť výhodná nielen pre firmy a banky, ale aj pre štát, pre spoločnosť, pre ľudí, pre Slovensko. A ide aj o vnúčence, ide aj o deti naše a ide aj o nás, lebo to všetko spolu súvisí. A ja chcem, aby všetci, aby na Slovensku bola perspektíva pre každého, aj pre túto generáciu, aj nasledujúce, aby sme sa poučili od nerozumného hospodárenia už či susedov, alebo dnes mnohých európskych krajín v kríze. Celkový objem splátok, jednoročných splátok týchto troch balíkov na tridsať rokov každý rok bol na úrovni 700 mil. eur. To je objem, ktorý Slovensko nikdy nedávalo ročne do výstavby diaľnic. To je viac, ako bolo dávané aj v týchto nedávnych rokoch. To znamená od finalizovania výstavby, čo by sme potom robili s ďalšími úsekmi, ktoré ste tu vyčíslili, vymenovali, pospomínali, na východe, na severe, na juhu, kto a za čo by ich staval? Alebo ďalšie pôžičky? Tie nie sú lacné a už lacnejšie nebudú, len drahšie. Už som povedal, že ten najväčší balík bol tak veľký napriek odporúčaniam všetkých odborníkov, že sám sa blokoval pre ďalšiu výstavbu. Napriek požiadavke o predĺženie termínu, už siedme, ani do konca roku 2010 by odblokovanie nebolo nastalo. A my sme chceli a chceme stavať a budeme stavať, ubezpečujem vás, práve preto ten balík bol otvorený a už jednotlivé úseky idú do súťaže. Tam sa dosiahne aj ten efekt zlacnenia, pretože dobrá súťaž znamená aj dobrú cenu. Ale aj realizácie, nie vyčkávanie alebo špekulácií. A len pripomínam, že diali sa tam aj také témy, ktoré dnes rieši Úrad pre vyšetrovanie, pretože manipulácia čísiel tak, aby sa ukazovalo, že je to porovnateľné s klasickou metódou, sa diala tesne pred schválením vo vláde dodatku ku koncesnej zmluve v prvom balíku. Pri treťom balíku, o ktorom je reč znovu a ktorý je aktuálny práve v tejto dobe, lebo rozhodnutia týchto dní s ním súvisia, môžem povedať len toľko, že rokovali sme o ňom ako o riešení preto, lebo chceme celý rozsah výstavby riešiť, pokryť, rozbehnúť tak, aby sme sa zhodli v tom, že Slovensko chce a potrebuje postaviť chrbticu aj celú ďalšiu sieť, teda myslím tým D1 aj nadväzujúce ďalšie rýchlostné cesty, za primeranú cenu, v potrebnej kvalite a so všetkými ďalšími časovými súvislosťami. Nikto v jeseni neponúkal eurofondy napriek tomu, že som od začiatku po voľbách, pred voľbami tvrdil to, čo ste aj citovali, že niet lepšej metódy alebo formy v týchto rokoch, sedem úrodných rokov, už sa nebudú opakovať, nebude toľko ani európskej solidarity, ani finančných prostriedkov na ďalšiu výstavbu prostredníctvom štrukturálnych fondov a my sme zodpovední za ich plné a efektívne využitie. O toto som sa usiloval a budem usilovať. Napriek štyrom kolám rokovaní na úrovni Úradu vlády nebol vytvorený záver, ktorý by oprávňoval povedať, máme takéto zdroje. A preto rokovania s koncesionárom o platnom právnom vzťahu som si dovolil viesť preto, aby sme tlačili dole cenu, čo sa aj podarilo, a veľmi výrazne, o 60 mil. ročne na ročnej platbe, to znamená 1,8 mld. eur za tridsať rokov, čo je teda rozdiel, ktorý, pán Vážny hovorí o tom, že to bolo predražené, lebo to porovnáme vyrokované a vyrokované v tej istej kvalite s tým istým zadaním. To je rozdiel oproti tomu, čo možno hovoríte, že porovnávajme ukončené a ukončené, no nedá sa dvakrát postaviť tá istá cesta, aby sa dvakrát porovnávala rovnaká cesta, ale výsledky rokovaní po troch mesiacoch ma oprávňujú tvrdiť aj verejne a opakovane, že to bolo predražené. A zároveň tá zľava, rozdiel oproti predchádzajúcej cene, 27 % na ročných platbách ma oprávňoval to ponúknuť ako alternatívu na dokončenie rozhodnutia vo vláde. A som veľmi rád, že sa našla vôľa nielen zvážiť, ale potvrdiť tú základnú, základnú líniu, alternatívu, o ktorej som rokoval s premiérkou 10. decembra na ministerstve dopravy, v piatok minulého týždňa, ako alternatíve na riešenie, ktoré by sme mohli dosiahnuť, ak sa nájde vôľa a konsenzus pre výraznú realokáciu eurofondov. Doteraz to nebolo. A to pondelkové rozhodnutie bolo včera vo vláde pretavené do uznesenia vlády, ktoré vám tlmočím preto, lebo to je viac. To je postoj ústavného orgánu Slovenskej republiky. Včera vláda zobrala na vedomie ukončenie koncesnej zmluvy, pretože včerajší dátum bol tým, ktorý bol predtým dohodnutý ako najneskorší, ak nadobudne finalizáciu koncesnej zmluvy a dodatku, ktorej predmetom bolo projektovanie, výstavba, financovanie, prevádzkovanie a údržba úsekov diaľnice D1 Hričovské Podhradie – Dubná Skala. A zároveň vláda uložila predsedníčke vlády v spolupráci s ministrami práce, sociálnych vecí a rodiny, ministrom financií, ministrom školstva, vedy, výskumu a športu, ministrom životného prostredia, ministrom hospodárstva, ministrom pôdohospodárstva a rozvoja vidieka, ministrom zdravotníctva, prvým podpredsedom vlády a ministrom dopravy, výstavby a regionálneho rozvoja a vedúcim Úradu vlády realokovať sumu 400 mil. eur z nezazmluvnených finančných zdrojov z príslušných operačných programov na Operačný program Doprava do konca januára 2011. A po druhé zabezpečiť príslušnú čiastku v štátnom rozpočte na roky 2011 až 2014 na spolufinancovanie projektov v rámci Operačného programu Doprava. Preto som reagoval, pán kolega, že tu nejde len o európske peniaze, ale aj o štátne a tá suma bude vyššia práve kvôli kofinancovaniu, ktoré je základnou podmienkou aj pri využití eurofondov, aby sme sa rozumeli alebo chceli rozumieť. Takže, možnože vážnejšie, aj keď niekedy to vyvoláva také pohľady, že kto je tu vážny a kto figľuje, myslím to úplne vážne... (Potlesk.) A skôr sa mi zdalo, že vy nemôžete myslieť vážne niektoré pohľady, ktoré budem aj možnože citovať, lebo, lebo to tak nie je. Mojou povinnosťou bolo dokončiť rokovania, pokúsiť sa o vylepšenie pozície Slovenska, to sa podarilo. A čo ma teda teší dvojnásobne, 2 : 0, je, že sa podarilo nájsť aj dohodu v rámci koalície o tom, že predsa to, čo tri mesiace sa diskutuje, vláda zrealizuje vo forme podstatného navýšenia prostriedkov v rámci Operačného programu Doprava. Samozrejme, o tom ešte treba ďalej rokovať a dosiahnuť súlad a súhlas aj Európskej komisie, ale to je logika pravidiel, o tom diskutujeme, o tom je aj celková zmena alebo revízia operačných programov a národných stratégií po kríze, v polčase plnenia sedemročného rozpočtovania. Má to aj našu národnú, aj európsku logiku a ja som presvedčený, že sa to dá naplniť dohodou s Európskou komisiou. A opakujem, som rád, že tie argumenty a východisko bolo tak presvedčivé, že všetci partneri si ich osvojili ako vlastné a hlavne, že vláda sa rozhodla podľa tejto politickej línie prijať uznesenie. K tým alokáciám, ktoré sú ďalším bodom stanoviska alebo námetu na túto schôdzu. Viete, to ohýbanie čísel, to nie je dobrá vlastnosť, lebo ono zavádza, ono ukazuje ako keby polopravdy alebo účelovosť. Po prvé suma, ktorú uvádzate v tom texte, že sa znižujú alokácie, nepredstavuje eurofondy, ale eurofondy spolu s kofinancovaním zo štátneho rozpočtu. No a preto to hovorím, lebo je rozdiel medzi číslami eurofondov a kofinancovania a súčtom týchto položiek. Po druhé porovnávajú sa tu hrušky s jablkami, čo sa často tu zvykne. Ale chcem povedať, že eurofondy a kofinancovanie z rozpočtu na rok 2011 klesnú oproti plánu, pripomínam oproti plánu, o 63 %. Ide však tu o nepremyslene nafúknutý plán výdavkov za predchádzajúce obdobie, pretože sa nenapĺňali. Keď som nastúpil do úradu, tak čerpanie z eurofondov bolo na úrovni asi 11 %. A toto slabé čerpanie aj súviselo s tým, že sa všetko otočilo na jednu kartu. Ideme teraz na PPP a, samozrejme, eurofondy sa dostávali do tieňa. Ja to pripomínam preto, lebo je to problém celej republiky. Skoro všetkých operačných programov. V niektorých, týka sa to iných rezortov, je čerpanie v dnešnej dobe, na konci novembra, nad úrovňou dvoch percent alebo štyroch percent a to sú naozaj veľmi zlé na jednej strane východiská alebo stav a na druhej volanie po prehodnotení, po serióznych realokáciách, aby sme neprišli o to, čo nám je dávané, ale boli múdri a ešte s tým spojili svoje či reformy, alebo rozhodnutia a takto vyrástli, neboli odkázaní na darované, ale vedeli to darované dobre využiť. No a teraz k tej realite. Minulá vláda na tento rok naplánovala na diaľnice a rýchlostné cesty eurofondy spolu s kofinancovaním na úrovni 433,7 mil. eur. No a vďaka tomu, že sa prakticky nerozbiehali nové úseky, sa z toho vyčerpala ani nie polovica. V porovnaní so skutočným čerpaním sa plánuje podľa návrhu rozpočtu vynaložiť na diaľnice a cesty z eurofondov vrátane spolufinacovania oveľa viac. Až vyše 500 mil. eur. Je nanajvýš pravdepodobné, že to bude viac ako reálne čerpanie v tomto roku. Takže chcem tým vyjadriť zámer a tie čísla z rozpočtu môžem aj ešte doplniť pohľadom, že rozpočet na cestnú infraštruktúru na budúci rok ide nahor o 24 %, zo 761 na 946 mil. eur. Z toho zo štátneho rozpočtu je to nárast o 136 %, teda viac než dvojnásobok oproti tomu, čo bolo. Chceme stavať diaľnice v plnom rozsahu podľa ambície, ktorá tu bola, ale iným spôsobom. A rozhodnutia, ktoré boli urobené, ale aj kroky, ktoré už boli vykonané, sú realizáciou. Pretože, samozrejme, je to skôr pred nami a ja prvý sa hlásim k tomu, že hodnoťme podľa skutkov. Aj slová sú dôležité a vážme slová a sľuby tiež, tak vážme sľuby, ale skutky ukážu, koľko a za koľko sa postaví. Ale ak ten prvý balík mal znamenať náklad za tridsať rokov vyše 9 mld., tak ako bol na stole, a druhý vyše 8 mld. eur, a ak vieme tento zámer realizovať podstatne lacnejšie, je v tom zodpovednosť aj za nás, aj za naše deti a deti ich detí. Nerád spomínam cudzie príklady, ale tie sú lepšie než mnohé slová. To, že pri treťom balíku vieme realizovať kombináciu ťažký tunel z európskych a slovenských peňazí a zvyšok buď PPP, nový retender alebo iná metóda, s tým, že PPP forma, ako tu už bolo naznačené, je jednou zo súčastí a bude a máme prvé skúsenosti, ale mala byť zameraná hlavne tam, kde nemôžeme využiť eurofondy, kde jednoducho logika intenzity alebo vzťahu medzi verejným a súkromným kapitálom je oveľa, oveľa silnejšia. A to je napríklad Bratislava alebo Bratislavský samosprávny kraj. Dovoľte mi ešte možno pár slov na to, čo tu odznelo, lebo to snáď nemyslíte vážne, pán Vážny, že mesačná krajina tu bude v roku 2014 a že minister zavádza. No tak vážte, prosím vás, slová, pretože sa znevažujete. História sa opakuje. História sa môže rýmovať, ale nie opakovať. A pravda o histórii je aj taká, že napríklad v rokoch ´98 až 2002 bolo odovzdaných 83 kilometrov diaľnic a 29 kilometrov rozpracovaných. To len na margo toho, že sa tu čiernobielo posudzuje, či minulosť, alebo politika. My potrebujeme kontinuitu alebo konsenzus v tom, čo je podstatné, ale rozumné, výhodné pre Slovensko. O cenách. No veď to je obyčajné, obyčajné strašenie, pretože, samozrejme, ceny sa menia, hlavne na medzinárodných trhoch, a tým pádom aj na Slovensku, už či ide o peniaze materiálne, alebo práce, ale môžu ísť aj dole, môžu ísť aj dole, ak nám na tom záleží. A nielen hadíc, žiaroviek, ale aj auditov, služieb, nakoniec aj veľkých, veľkých diel. Dve rozhodnutia, ktoré sme urobili, hovoria o tom, že lacnejšie, ako to bolo, alebo lacnejšie, ako bolo dohodnuté. V prípade R4 pri Košiciach najlacnejšia ponuka vyhrala. Predtým to nebývalo. Neviem prečo, ale to len hovorím prvý bod. Druhý, ten spomínaný Studenec, to rozhodlo predchádzajúce vedenie NDS, ktoré je aj v tejto sále, a my sme pokračovali vo forme rokovania s, teda rokovacím konaním bez zverejnenia preto, lebo dohoda bola podpísaná a autorské práva boli predtým vytvorené združením na obidva profily, teda ľavý aj pravý úseku medzi Jablonovom a Studencom. Tak to, prosím vás, neopomínajte, keď hovoríte, čo robíme, ale oproti tomu, ako to bolo dohodnuté, sme vynegociovali vyše 10-percentné zľavnenie. Takže aj sa realizuje, aj lacnejšie –a to sú nielen slová, ale aj skutky. Žilina – Brodno – Strážov bolo zastavené ešte pred voľbami. Viaceré úseky by som mohol spomínať, ale skôr dopoviem v takom širšom obraze, že chceme aj tie úseky, ktoré sa priamo netýkajú D1, rozvíjať, lebo sa týkajú regiónov, týkajú sa Slovenska ako celku. A napríklad, keď som mal dve stretnutia s poľským kolegom Cezarym Grabarczykom, môžem potvrdiť, že je záujem obidvoch strán dokončiť domáce úlohy. Oni ich majú na niekoľkých úsekoch ciest I. triedy alebo rýchlostnej cesty, my to máme na diaľnici D3. Vyše desať rokov Slovensko neplní bilaterálnu zmluvu o prepojení na diaľnice hore, smerom na Poľsko. Slovo treba dodržiavať a zároveň by nám to pomohlo v tranzite, ktorý navýši príjmy, resp. zlepší parametre na hraničnom priechode. A spomínam to preto, lebo je to D3, chceme, aby sa na Kysuciach stavalo, aj smerom na Českú republiku, aj smerom na Poľsko. A to chceme, hovorím s vážnosťou, to nehovorím preto, aby reč nestála. Mám predstavu o dôležitosti, mám veľkú predstavu o dôležitosti. Skôr ma zamrzelo, keď ste reagovali vy alebo vaši kolegovia na otvorenie výstavby smerom na juh, že to robíme pre Maďarov od Košíc. To robíme pre našich ľudí, to robíme pre investorov, pre lepšie pomery a zároveň pre spoločnú Európu, keďže sme v jej strede. Nepodlieham nijakým mecenášom, nijakým finančným skupinám. Môžem vás o tom ubezpečiť. Je zaujímavé, akú rétoriku ste zrazu zvolili, keďže som odsúhlasil pokračovanie vo výstavbe pre firmy, ktoré tam predtým stavali a boli pod tlakom, aby rýchlo do volieb ukončili výstavbu a aj ich renomé tým trpelo. Takisto renomé firiem trpelo a aj ľudia, ľudia na Slovensku, pri Svidníku, kde od mája 2009 prestrihnutá páska, päť kilometrov leží ladom. V poli. Dvadsaťpäť miliónov eur. Viete, koľko je to peňazí? Ale tlak zo 48 mesiacov na 36 a nakoniec konečných 18 mesiacov plus, samozrejme, komplikácie, ktoré sú objektívne, geologické a iné, znamenali, že otvorená cesta nemôže slúžiť. Keď som tam v októbri bol, rozhádané vzťahy medzi zhotoviteľom, investorom a dozorom. Dohodli sme sa, dal som verejný prísľub, že do Vianoc toto dielo, do druhých Vianoc, lebo jedny už prešli tak bez, bude slúžiť nielen Svidníku ako obchvat, ale celému severovýchodnému Slovensku a ako súčasť Via Carpathia. Som rád, že to bude a v pondelok môžeme tento úsek otvoriť a ponúknuť tým, ktorým bol určený, nie korčuliarom na kolieskových korčuliach. Mám predstavu o dôležitosti, pán kolega, a som rád, že firmám sa takto ľahšie alebo lepšie bude dýchať. Nemôžu byť termíny spájané tak, ako ste to možno často robili, už či chtiac, alebo nechtiac s volebnými. Čo chcem povedať o firmách. Na Slovensku je treba vytvárať prostredie, ktoré je prajné, transparentné, čitateľné, európske a každému, kto rešpektuje, akceptuje takéto pravidlá, sa bude dariť. Keď hráči na ihrisku vedia, že rozhodca píska aj to, čo sa deje za chrbtom, že píska všetko, že nie je kúpený, tak je to pekný futbal. Ja chcem, aby sa stavebným firmám na Slovensku, počnúc slovenskými, za takýchto podmienok darilo. Kto to prijíma, kto to prijme, je vítaný. Kto nie, musí hľadať iné ihriská. Slovensko je stred Európy, nie Balkán. Toľko na tému mecenášov, alebo kto s kým kope alebo obstaráva. No a zastavilo sa všetko, čo sa dalo. No hlavne sa zastavil prepad v sektore, ktorý smeroval vo všetkých líniách do červených čísel, do bankrotových súvislostí. Mňa to veľmi mrzí, lebo bez dopravy nebude ani ekonomika, ani regionálny rozvoj, ani zamestnanosť a toto všetko musíme riešiť každý týždeň. Sú to ťažké témy, ťažký rezort, ale chcem vás ubezpečiť, že sa to dá riešiť a že to zodpovedne riešime. Niektorí to aj napísali, že predchodcovia môžu byť radi, že nemusia riešiť, čo zanechali. S EIB-čkou som rozprával, aj rozprávame, aj budeme, je to naša banka, Európska investičná banka, kde Slovensko je podielnikom. A oni naše rozhodnutia chápali, chápu. Ubezpečujem vás, pretože ich zámerom a záujmom je aj transparentnosť, aj dôveryhodnosť a všetky rozhodnutia sú z tohto pohľadu hodnotené. Myslím, že už som dopovedal, čo sa týkalo tých niektorých poznámok. Chcem vás ubezpečiť všetkých kolektívne, že všetky rozhodnutia, ktoré sme doteraz urobili, boli vedené starostlivým zvažovaním... (Kýchnutie v pléne.) Na zdravie a našťastie. (Odpoveď z pléna.) ... hodnotením rizík a výhod, ale v duchu, aby to bolo výhodné pre Slovensko, pre ľudí, nielen pre firmy alebo niektoré firmy, nielen pre banky, ale pre celú krajinu. S týmto vedomím a svedomím chcem prijímať aj ďalšie kroky a rozhodnutia, budem vás informovať. K tým jednotlivým úsekom, lebo dlho by to trvalo a nemyslím, že je cieľom teraz ísť do všetkých detailov, je, že do marca predložím vláde a po vláde aj parlamentu celý konkrétny alebo konkretizovaný plán výstavby všetkých úsekov, ktoré dokážeme zahájiť, realizovať v nasledujúcom období 2011 až 2014. U niektorých už hovoríme 2016. Tu len potvrdzujem, že tu nejde o volebné termíny, ale o zámer a záujem Slovenska. Napríklad tunel Višňové, 2007. Citoval som vášho kolegu. Najlepšie pripravený, v 2007 v lete, dodnes nezačatý. Aby sme to robili. Dvanásť rokov. Dvanásť rokov je tam prieskumná štôlňa, 2 mld. Sk stála, stráženie 12 rokov. Neustála téma, aby sme ju už pohli a my ju ideme pohnúť rozumnou metódou, chceme aj rýchlostné cesty riešiť, aj cesty I. triedy v nebývalom rozsahu, lebo sa na ne málo pamätalo alebo rozvíjali a tento program výstavby z hľadiska konkrétnych úsekov, konkrétneho financovania a konkrétnych termínov vám predložím nielen ako odpoveď, ale ako pozvanie na zodpovednú spoluprácu. Ďakujem pekne. (Potlesk.)